CELEX: 32016D1155
Language: fi
Date: 2016-07-14 00:00:00
Title: Komission täytäntöönpanopäätös (EU) 2016/1155, annettu 14 päivänä heinäkuuta 2016, Amerikan yhdysvaltojen tilintarkastajiin ja tilintarkastusyksiköihin Euroopan parlamentin ja neuvoston direktiivin 2006/43/EY nojalla sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta (tiedoksiannettu numerolla C(2016) 4363) (ETA:n kannalta merkityksellinen teksti)

15.7.2016   
            
            
               FI
            
            
               Euroopan unionin virallinen lehti
            
            
               L 190/80
            
         KOMISSION TÄYTÄNTÖÖNPANOPÄÄTÖS (EU) 2016/1155,
   annettu 14 päivänä heinäkuuta 2016,
   Amerikan yhdysvaltojen tilintarkastajiin ja tilintarkastusyksiköihin Euroopan parlamentin ja neuvoston direktiivin 2006/43/EY nojalla sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta
   
      
         (tiedoksiannettu numerolla C(2016) 4363)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (1) ja erityisesti sen 46 artiklan 2 kohdan ensimmäisen alakohdan,
   sekä katsoo seuraavaa:
   
               (1)
            
            
               Direktiivin 2006/43/EY 45 artiklan 1 kohdan mukaan jäsenvaltion toimivaltaisten viranomaisten on rekisteröitävä kaikki kolmansien maiden tilintarkastajat ja tilintarkastusyksiköt, jotka laativat tilintarkastuskertomuksen sellaisten yritysten tilinpäätöksestä tai konsernitilinpäätöksestä, jotka on perustettu unionin ulkopuolella ja joiden siirtokelpoisia arvopapereita on otettu kaupankäynnin kohteeksi kyseisen jäsenvaltion säännellyllä markkinalla. Direktiivin 2006/43/EY 45 artiklan 3 kohdassa edellytetään, että jäsenvaltiot soveltavat tällaisiin tilintarkastajiin ja tilintarkastusyksiköihin valvonta-, laadunvarmistus-, tutkinta- ja seuraamusjärjestelmiään.
            
         
               (2)
            
            
               Jäsenvaltiot voivat vastavuoroisuuden perusteella olla soveltamatta direktiivin 2006/43/EY 45 artiklan 1 ja 3 kohdan vaatimuksia tai muuttaa niitä kolmannen maan tilintarkastajien ja tilintarkastusyksiköiden osalta edellyttäen, että valvonta-, laadunvarmistus-, tutkinta- ja seuraamusjärjestelmien, joita kyseinen kolmas maa soveltaa tilintarkastajiin ja tilintarkastusyksiköihin, katsotaan vastaavan mainitun direktiivin vaatimuksia. Edellytykset, joiden mukaisesti direktiivin 2006/43/EY 45 artiklan 1 ja 3 kohdan vaatimuksia voidaan olla soveltamatta tai muuttaa vastaavuuden toteamisen johdosta, on vahvistettava pääsääntöisesti direktiivin 2006/43/EY 46 artiklan 3 kohdassa tarkoitetussa jäsenvaltion ja kyseisen kolmannen maan valvonta-, laadunvarmistus-, tutkinta- ja seuraamusjärjestelmien kanssa tehtävän yhteistyön järjestelyssä ja annettava tiedoksi komissiolle.
            
         
               (3)
            
            
               Täytäntöönpanopäätöksessä 2013/281/EU (2) komissio katsoo, että valvonta-, laadunvarmistus-, tutkinta- ja seuraamusjärjestelmät, joita Amerikan yhdysvaltojen toimivaltaiset viranomaiset eli Securities and Exchange Commission ja Public Company Accounting Oversight Board soveltavat tilintarkastajiin ja tilintarkastusyksiköihin, vastasivat jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä. Mainitun täytäntöönpanopäätöksen soveltaminen päättyy 31 päivänä heinäkuuta 2016. Sen vuoksi järjestelmien vastaavuutta olisi arvioitava uudelleen.
            
         
               (4)
            
            
               Täytäntöönpanopäätöksen 2013/281/EU soveltamisajan rajoittaminen johtui siitä, että osapuolet eivät luottaneet toistensa valvontajärjestelmiin. Sen vuoksi jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välistä yhteistyömekanismia on tarkasteltu uudestaan sen arvioimiseksi, miten keskinäisen luottamuksen saavuttamisessa on edistytty. Täytäntöönpanopäätöksen 2013/281/EU antamisen jälkeen tietyt keskinäisen luottamuksen muodot on määritetty, mukaan luettuna sitoumus välttää tarpeetonta päällekkäistä työtä ja sitoumus määritellä yhteistyömuotoja, jotka johtavat parempaan keskinäiseen luottamukseen tulevaisuudessa.
            
         
               (5)
            
            
               Jos Yhdysvalloissa perustetun yrityksen siirtokelpoisia arvopapereita otetaan kaupankäynnin kohteeksi jonkin jäsenvaltion säännellyllä markkinalla, muttei Yhdysvalloissa, jäsenvaltion olisi varmistettava, että Yhdysvaltojen toimivaltaisten viranomaisten kanssa sovitut yhteistyöjärjestelyt kattavat kaikki tällaisen yrityksen tilinpäätöksiin liittyvät tilintarkastustoimeksiannot, jotta voidaan määrittää, mitä valvonta-, laadunvarmistus-, tutkinta- ja seuraamusjärjestelmiä tällaisen yrityksen tilintarkastajiin sovelletaan. Jos tällaiset tilintarkastustoimeksiannot annetaan jonkin muun jäsenvaltion tilintarkastajalle tai tilintarkastusyksikölle, asianomaisten jäsenvaltioiden olisi tehtävä yhteistyötä sen varmistamiseksi, että jommankumman jäsenvaltion valvonta-, laadunvarmistus-, tutkinta- ja seuraamusjärjestelmät kattavat kyseisen tilintarkastustoimeksiannon. Kyseiset järjestelyt eivät estä jäsenvaltioita toteuttamasta yksittäisiä laaduntarkastuksia koskevia yhteistyöjärjestelyjä toimivaltaisten viranomaistensa ja Yhdysvaltojen toimivaltaisten viranomaisten välillä.
            
         
               (6)
            
            
               Direktiivin 2006/43/EY 46 artiklan 2 kohdan mukainen päätelmä kolmannen maan valvonta-, laadunvarmistus-, tutkinta- ja seuraamusjärjestelmien vastaavuudesta ei estä komissiota antamasta saman direktiivin 47 artiklan 3 kohdan nojalla päätöstä siitä, täyttävätkö kyseisen kolmannen maan toimivaltaiset viranomaiset vaatimukset asianmukaisella tavalla.
            
         
               (7)
            
            
               Jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välisen yhteistyön lopullisena tavoitteena on päästä tilintarkastajien ja tilintarkastusyksiköiden valvonta-, laadunvarmistus-, tutkinta- ja seuraamusjärjestelmien alalla tilanteeseen, jossa osapuolet luottavat toistensa valvontajärjestelmiin niiden vastaavuuden perusteella.
            
         
               (8)
            
            
               Komissio on toteuttanut Yhdysvaltojen Securities and Exchange Commission -elimen ja Public Company Accounting Oversight Board -elimen tilintarkastajiin ja tilintarkastusyksiköihin soveltamien valvonta-, laadunvarmistus-, tutkinta- ja seuraamusjärjestelmien vastaavuuden arvioinnin Euroopan tilintarkastajien valvontaelinten asiantuntijaryhmän avustamana. Arviointi toteutettiin ottaen huomioon direktiivin 2006/43/EY 29, 30 ja 32 artiklassa säädetyt vaatimukset, jotka koskevat jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä. Securities and Exchange Commission -elimen ja Public Company Accounting Oversight Board -elimen tilintarkastajiin ja tilintarkastusyksiköihin soveltamat valvonta-, laadunvarmistus-, tutkinta- ja seuraamusjärjestelmät täyttävät mainitun direktiivin 29, 30 ja 32 artiklan mukaiset vaatimukset.
            
         
               (9)
            
            
               Public Company Accounting Oversight Board -elimellä on toimivalta tilintarkastajien ja tilintarkastusyhteisöjen julkiseen valvontaan, laadunvarmistukseen ja tutkintaan liittyvissä asioissa. Securities and Exchange Commission -elimellä on toimivalta valvoa Public Company Accounting Oversight Board -elimen toimintaa.
            
         
               (10)
            
            
               Yhdysvaltojen toimivaltaiset viranomaiset aikovat arvioida tarkemmin jäsenvaltioiden valvonta-, laadunvarmistus-, tutkinta- ja seuraamusjärjestelmiä ennen kuin ne päättävät luottaa täysin jäsenvaltioiden toimivaltaisten viranomaisten harjoittamaan valvontaan. Näin ollen, kun otetaan huomioon, että direktiivin 2006/43/EY 46 artiklassa säädetty poikkeus perustuu vastavuoroisuuden periaatteeseen, jäsenvaltioiden toimivaltaisten viranomaisten ja Yhdysvaltojen toimivaltaisten viranomaisten välisen yhteistyön mekanismia olisi tarkasteltava uudelleen, jotta voidaan arvioida, miten keskinäisen luottamuksen saavuttamisessa osapuolten valvontajärjestelmiä kohtaan on edistytty. Uudelleentarkastelussa olisi myös otettava huomioon se, ovatko jäsenvaltiot kohdanneet vaikeuksia saada Yhdysvaltojen toimivaltaiset viranomaiset tunnustamaan jäsenvaltion tilintarkastajiin ja tilintarkastusyksiköihin soveltamien valvonta-, laadunvarmistus-, tutkinta- ja seuraamusjärjestelmiensä vastaavuus. Tämän vuoksi tämän päätöksen soveltamisajan olisi oltava rajallinen.
            
         
               (11)
            
            
               Komissio seuraa rajoitetusta soveltamisajasta huolimatta valvonta- ja sääntely-yhteistyön kehittymistä säännöllisesti. Tätä päätöstä tarkastellaan uudelleen tarpeen mukaan unionissa ja Yhdysvalloissa valvonnan ja sääntelyn alalla tapahtuneiden muutosten valossa ottaen huomioon käytettävissä olevat asiaa koskevien tietojen lähteet. Uudelleentarkastelu voi johtaa vastaavuuden tunnustamisen peruuttamiseen.
            
         
               (12)
            
            
               Tässä päätöksessä säädetyt toimenpiteet ovat direktiivin 2006/43/EY 48 artiklan 1 kohdalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Sovellettaessa direktiivin 2006/43/EY 46 artiklan 1 kohtaa Amerikan yhdysvaltojen Securities and Exchange Commission -elimen ja Public Company Accounting Oversight Board -elimen tilintarkastajiin ja tilintarkastusyksiköihin soveltamien valvonta-, laadunvarmistus-, tutkinta- ja seuraamusjärjestelmien katsotaan täyttävän mainitun direktiivin 29, 30 ja 32 artiklan mukaiset vaatimukset.
   2 artikla
   Edellä oleva 1 artikla ei rajoita jonkin jäsenvaltion toimivaltaisten viranomaisten ja Yhdysvaltojen toimivaltaisten viranomaisten välisiä yhteistyöjärjestelyjä, jotka koskevat yksittäisiä laaduntarkastuksia.
   3 artikla
   Tätä päätöstä sovelletaan 1 päivästä elokuuta 201631 päivään heinäkuuta 2022.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä heinäkuuta 2016.
      
         
            Komission puolesta
         
         Jonathan HILL
         
            Komission jäsen
         
      
   
   
      (1)  EUVL L 157, 9.6.2006, s. 87.
   
      (2)  Komission täytäntöönpanopäätös 2013/281/EU, annettu 11 päivänä kesäkuuta 2013, Amerikan yhdysvaltojen tilintarkastajiin ja tilintarkastusyksiköihin Euroopan parlamentin ja neuvoston direktiivin 2006/43/EY nojalla sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta (EUVL L 161, 13.6.2013, s. 8).